ગુજરાતની એક માત્ર વેરાવળ સ્થિત સંસ્કૃત યુનિવસિર્ટી સંચાલિત સંસ્કૃત કૉલેજના પ્રિન્સિપાલ ડૉ. નરેન્દ્ર પંડ્યા ‘અભિયાન’ ને કહે છે, ‘મહાભારત એ અસત્ય સામે સત્યનો વિજય છે. અસત્યની સામે લડવાની હિંમત આપી નૈતિક વિજય અપાવે છે. અસત્યો અર્થાત્ કોૈરવો સામે પાંડવોની સંખ્યા ભલે ઓછી હોય, પણ અંતે તો વિજય પાંડવોનો થયો છે. મહાભારતનું પઠન કરનાર કે સાંભળનાર અસત્યને લાંબો સમય સહન કરી શકતો નથી. આ પણ એક કારણ હોઈ શકે છે કે મહાભારત ના વાંચવા દેવું, કારણ કે મહાભારતમાંથી શીખ મેળવનારનું દમન લાંબો સમય કરી શકાતું નથી.’ મહાભારત એક ઈતિહાસ ગ્રંથ છે. લગભગ પર૦૦ વર્ષ પૂર્વે લખાયેલો આ ગ્રંથ છે. તેને સંપૂર્ણ ગ્રંથ એટલા માટે કહેવામાં આવે છે કે તે ધર્મશાસ્ત્ર, અર્થશાસ્ત્ર, યુદ્ધશાસ્ત્ર, નીતિશાસ્ત્ર આમ જીવનના દરેક તબક્કે શીખ આપે છે. મહાભારત જેમ-જેમ સમય જાય છે તેમ વધુ પ્રાસંગિક બનતું જાય છે. આજના સમયે તે ખૂબ ઉપયોગી છે. જીવનની દરેક સમસ્યાનું સમાધાન તેમાંથી મળી શકે છે. કોલેજોમાં સંસ્કૃતના વિષય સાથે અભ્યાસ કરતા વિધાર્થીઓને પુરાણના એક વિષયમાં મહાભારત વિશે શિક્ષણ આપવામાં આવે છે.